T20 World Cup: ജീവന്മരണ പോരാട്ടത്തിന് വിന്ഡീസ്, ലങ്കയെ തോല്പ്പിച്ചേ തീരൂ അബുദാബി: ഐസിസിയുടെ ടി20 ലോകകപ്പില് നിലവിലെ ചാംപ്യന്മാരായ വെസ്റ്റ് ഇന്ഡീസ് ജീവന്മരണ പോരാട്ടത്തിനു തയ്യാറെടുത്താണ് മുന് ജേതാക്കളായ ശ്രീലങ്കയുമായി പോരടിക്കുന്നത്. സൂപ്പര് 12ലെ മരണഗ്രൂപ്പായ ഒന്നിലാണ് ഇരുവരും നേര്ക്കുനേര് വരുന്നത്. വിന്ഡീസിന്റെ സെമി സാധ്യതകള് ഏറെക്കുറെ തുലാസിലാണ്. ലങ്കയെ തോല്പ്പിച്ചാലും അവര്ക്കു സെമി ബെര്ത്ത് ഉറപ്പില്ല. എങ്കിലും ലങ്കയ്ക്കെതിരേ വിജയിക്കാനായാല് നേരിയ സാധ്യതയെങ്കിലും വിന്ഡീസിനു നിലനിര്ത്താം. എന്നാല് ഇതിനകം പുറത്തായിക്കഴിഞ്ഞ ലങ്കയ്ക്കു ഇതു ടൂര്ണമെന്റിലെ അവസാന മല്സരമാണ്. ഈ കളിയില് ജയിച്ച് നാട്ടിലേക്കു മടങ്ങുകയാവും ലങ്കയുടെ ലക്ഷ്യം. മൂന്നു മല്സരങ്ങളില് നിന്നും ഒരു ജയവും രണ്ടു തോല്വിയുമടക്കം രണ്ടു പോയിന്റുള്ള വിന്ഡീസ് ഗ്രൂപ്പില് അഞ്ചാസ്ഥാനത്താണ്. ബാക്കിയുള്ള രണ്ടു മല്സരങ്ങളിലും ജയിച്ചാലും വിന്ഡീസിന് സെമിയുറപ്പില്ല. മറ്റു മല്സരഫലങ്ങള് കൂടി ആശ്രയിച്ചാണ് അവരുടെ സെമി സാധ്യത. സൗത്താഫ്രിക്ക, ഓസ്ട്രേലിയ ടീമുകളാണ് സെമി ബെര്ത്തിനു വേണ്ടി വിന്ഡീസിനേക്കാള് മുന്നില് നില്ക്കുന്നത്. കടലാസില് ശക്തമായ ബാറ്റിങ് ലൈനപ്പുണ്ടായിട്ടും അതു ഗ്രൗണ്ടില് ക്ലിക്കാവാതിരുന്നതാണ് ടൂര്ണമെന്റില് വിന്ഡീസ് പതറാന് കാരണം. ഏതു ടീമും ഭയപ്പെടുന്ന ബാറ്റിങ് ലൈനപ്പാണ് വിന്ഡീസ് ടീമിലുള്ളത്. പക്ഷെ ആര്ക്കും പ്രതീക്ഷയ്ക്കൊത്തുയരാന് കഴിഞ്ഞ മൂന്നു മല്സരങ്ങളിലുമായിട്ടില്ല. ലങ്കയ്ക്കെതിരേ എല്ലാവരും ഫോമിലേക്കെത്തിയാല് മികച്ച വിജയം നേടാനാവുമെന്ന കണക്കുകൂട്ടലിലാണ് കരെണ് പൊള്ളാര്ഡ് നയിക്കുന്ന വിന്ഡീസ് ടീം. സൂപ്പര് 12ലെ ആദ്യത്തെ രണ്ടു മല്സരങ്ങളിലും തോറ്റു കൊണ്ടാണ് വിന്ഡീസ് തുടങ്ങിയത്. ആദ്യ മല്സരത്തില് ഇംഗ്ലണ്ടിനെതിരേ അവര് തകര്ന്നടിഞ്ഞു. ബാറ്റിങ് നിര ദയനീയമായി പരാജയപ്പെട്ട കളിയില് ആറു വിക്കറ്റിന്റെ കനത്ത പരാജയം വിന്ഡീസിനു നേരിടുകയായിരുന്നു. 100 റണ്സ് പോലുമെടുക്കാനാവാതെയാണ് വിന്ഡീസ് ഓള്ഔട്ടായത്. സൗത്താഫ്രിക്കയ്ക്കെതിരായ രണ്ടാമത്തെ മല്സരത്തില് എട്ടു വിക്കറ്റിന്റെ പരാജയവും വിന്ഡീസിനു നേരിട്ടു. എന്നാല് മൂന്നാമത്തെ കളിയില് ബംഗ്ലാദേശിനെതിരേ തോല്വിയുടെ വക്കില് നിന്നും വിന്ഡീസ് രക്ഷപ്പെട്ടു. മൂന്നു റണ്സിനായിരുന്നു വിന്ഡീസിന്റെ ജയം. ലങ്കയാവട്ടെ യോഗ്യതാ റൗണ്ടില് കളിച്ച മൂന്നു മല്സരങ്ങളും ജയിച്ച് ഒന്നാംസ്ഥാനക്കാരായാണ് സൂപ്പര് 12ലേക്കു വന്നത്. സൂപ്പര് 12ല് പക്ഷെ മികവ് തുടരാന് അവര്ക്കായില്ല. സ്ഥിരത പുലര്ത്താന് സാധിക്കാതിരുന്നതാണ് ലങ്കയ്ക്കു തിരിച്ചടിയായത്. ബംഗ്ലാദേശിനെ അഞ്ചു വിക്കറ്റിനു തകര്ത്ത് ഗംഭീരമായാണ് സൂപ്പര് 12ല് ലങ്ക തുടങ്ങിയത്. പക്ഷെ അടുത്ത മൂന്നു കളികളും തോറ്റതോടെ അവരുടെ സെമി പ്രതീക്ഷ അവസാനിച്ചു. ഓസ്ട്രേലിയയോട് ഏഴു വിക്കറ്റിനും സൗത്താഫ്രിക്കയോടു നാലു വിക്കറ്റിനും ഇംഗ്ലണ്ടിനോടു 26 റണ്സിനും ലങ്ക കീഴടങ്ങി. സാധ്യതാ ഇലവന് വെസ്റ്റ് ഇന്ഡീസ് ക്രിസ് ഗെയ്ല്, എവിന് ലൂയിസ്, റോസ്റ്റണ് ചേസ്, ഷിംറോണ് ഹെറ്റ്മെയര്, കരെണ് പൊള്ളാര്ഡ് ക്യാപ്റ്റന്, ആന്ദ്രെ റസ്സല്, നിക്കോളാസ് പൂരന് വിക്കറ്റ് കീപ്പര്, ഡ്വയ്ന് ബ്രാവോ, ജാസണ് ഹോള്ഡര്, അകീല് ഹൊസെയ്ന്, രവി രാംപോള്. ശ്രീലങ്ക പതും നിസങ്ക, കുശാല് പെരേര വിക്കറ്റ് കീപ്പര്, ചരിത് അസലെന്ക, ഭാനുക രാജപക്ഷ, അവിഷ്ക ഫെര്ണാണ്ടോ, വനിന്ദു ഹസരംഗ, ദസുന് ഷനക ക്യാപ്റ്റന്, ചാമിക കരുണരത്നെ അഖില ധനഞ്ജയ, ദുഷ്മന്ദ ചമീര, മഹീഷ് തീക്ഷണ, ലഹിരു കുമാര.